
  Здравейте,

Въпросът ми е свързан с предприятие което иска да кандидатства по процедурата BG161PO003-1.1.03 „Развитие на стартиращи иновативни предприятия чрез подкрепа за внедряване на иновативни продукти, процеси и услуги”.

Предприятието тепърва стартира дейност на българския пазар, която е свързана с производството на пробиотични продукти на млечна основа за здравословно и лечебно хранене.Притежателят на правата по интелектуална собственост е физическо лице, но за допустимост по процедурата притежателят трябва да е юридическото лице т.е предприятието-кандидат.

Вероятно в случая е приложим Вариант 3, който е посочен в Насоките за кандидатстване: .....”кандидатите внедряват иновативни продукти, процеси, услуги, като правата по интелектуалната собственост върху тях са апортирани  в капитала на кандидата от притежателя на тези права”.......

Конкретният въпрос е как става остойностяването на интелектуалната собственост при апортирането и в капитала на предприятието-кандидат?

Благодаря предварително!  
Borislava Yordanova   
09.08.2012 г. 
ОТГОВОР № 114 
В случай, че правата по интелектуална собственост върху иновативния продукт, процес или услуга се притежават от физическо лице, то правилно сте се ориентирали че, за да спазите изискването на процедурата кандидатът да е притежател на тези права, приложим за вас е вариант 3 от т. 2.1.2. Специфични критерии за допустимост на кандидатите от Насоките.
Следва да имате предвид, че по настоящата процедура за подбор на проекти е допустимо правата по интелектуална собственост върху иновацията да бъдат апортирани в капитала на кандидата след получаване на уведомление от страна на Договарящия орган за одобрение на проекта. В този случай, кандидатът следва да представи на етап кандидатстване, Споразумение с притежателя/ите на правата по интелектуална собственост, което урежда правата и задълженията на страните във връзка с апортирането.
Процедурата по оценяване на непарична вноска е подробно описана в чл. 72 от Търговския закон.
„……Чл. 72. (1) Ако някой съдружник, съответно акционер, прави непарична вноска, дружественият договор, съответно уставът, трябва да съдържа името на вносителя, пълно описание на непаричната вноска, паричната й оценка и основанието на правата му.

(2) (Доп. - ДВ, бр. 103 от 1993 г., изм. и доп., бр. 84 от 2000 г., доп., бр. 66 от 2005 г., изм., бр. 38 от 2006 г., в сила от 1.07.2007 г. - изм., относно влизането в сила, бр. 80 от 2006 г.) Вноската в дружество с ограничена отговорност, акционерно дружество или командитно дружество с акции се оценява от 3 независими вещи лица, посочени от длъжностното лице по регистрацията към Агенцията по вписванията. Заключението на вещите лица трябва да съдържа пълно описание на непаричната вноска, метода на оценка, получената оценка и нейното съответствие на размера на дела от капитала или на броя, номиналната и емисионната стойност на акциите, записани от вносителя. Заключението се представя в търговския регистър със заявлението за вписване.
(3) (Нова - ДВ, бр. 84 от 2000 г., изм., бр. 38 от 2006 г., в сила от 1.07.2007 г. - изм.,
относно влизането в сила, бр. 80 от 2006 г.) Оценката в дружествения договор, съответно в устава, не може да бъде по-висока от дадената от вещите лица.
(4) (Предишна ал. 3 - ДВ, бр. 84 от 2000 г.) Ако вносителят не е съгласен с оценката, може да участвува в дружеството с парична вноска или да откаже да участвува в дружеството.

(5) (Предишна ал. 4 - ДВ, бр. 84 от 2000 г.) Вноската не може да има за предмет бъдещ труд или услуги….“
Редът за внасяне на непаричните вноски е описан в следващия чл. 73 от ТЗ.
